CELEX: 32010R1143
Language: ro
Date: 2010-12-07 00:00:00
Title: Regulamentul (UE) nr. 1143/2010 al Comisiei din 7 decembrie 2010 de modificare a Regulamentului (CE) nr. 1251/2008 în ceea ce privește perioada de aplicare a dispozițiilor tranzitorii pentru anumite animale acvatice ornamentale destinate instalațiilor ornamentale închise  Text cu relevanță pentru SEE

8.12.2010   
            
            
               RO
            
            
               Jurnalul Oficial al Uniunii Europene
            
            
               L 322/22
            
         REGULAMENTUL (UE) NR. 1143/2010 AL COMISIEI
   din 7 decembrie 2010
   de modificare a Regulamentului (CE) nr. 1251/2008 în ceea ce privește perioada de aplicare a dispozițiilor tranzitorii pentru anumite animale acvatice ornamentale destinate instalațiilor ornamentale închise
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 17 alineatul (2), articolele 22 și 25 și articolul 61 alineatul (3),
   întrucât:
   
               (1)
            
            
               Regulamentul (CE) nr. 1251/2008 al Comisiei din 12 decembrie 2008 de punere în aplicare a Directivei 2006/88/CE a Consiliului în ceea ce privește condițiile și cerințele de certificare pentru introducerea pe piață și importul în Comunitate de animale de acvacultură și produse obținute din aceste animale și de stabilire a unei liste a speciilor-vectori (2) stabilește condițiile de sănătate animală și cerințele de certificare pentru importurile în Uniune de animale acvatice ornamentale destinate instalațiilor ornamentale închise.
            
         
               (2)
            
            
               Articolul 11 din Regulamentul (CE) nr. 1251/2008 prevede ca peștii ornamentali din speciile susceptibile la una sau mai multe din bolile enumerate în anexa IV partea II la Directiva 2006/88/CE și destinați instalațiilor ornamentale închise se importă în Uniune numai din țări terțe, teritorii, zone sau compartimente enumerate în anexa III la respectivul regulament. Sindromul ulcerativ epizootic (SUE) figurează în anexa IV partea II la Directiva 2006/88/CE ca o boală exotică a anumitor specii sensibile de pești.
            
         
               (3)
            
            
               Articolul 20 alineatul (5) din Regulamentul (CE) nr. 1251/2008 prevede că pentru o perioadă de tranziție până la 31 decembrie 2010, statele membre pot autoriza importul de animale acvatice ornamentale din speciile susceptibile la SUE destinate exclusiv instalațiilor ornamentale închise din țări terțe sau teritorii care sunt membre ale Oficiului Internațional de Epizotii (OIE).
            
         
               (4)
            
            
               Partea II.2 din modelul de certificat de sănătate animală aplicabil animalelor acvatice ornamentale destinate instalațiilor ornamentale închise menționat în anexa IV partea B din Regulamentul (CE) nr. 1251/2008 prevede anumite cerințe privind importul, referitoare la SUE. Articolul 20 alineatul (5) al doilea paragraf din respectivul regulament prevede că aceste cerințe nu se aplică în perioada de tranziție la care se face referire mai sus.
            
         
               (5)
            
            
               În prezent sunt necesare studii suplimentare pentru o evaluare mai precisă a riscurilor asociate importului de astfel de animale acvatice ornamentale în Uniune. Pentru a nu perturba comerțul cu astfel de animale, este adecvată prelungirea perioadei de aplicare a măsurilor tranzitorii prevăzute în prezent la articolul 20 alineatul (5) din Regulamentul (CE) nr. 1251/2008 până la data de 31 decembrie 2012.
            
         
               (6)
            
            
               În plus, alte anumite dispoziții tranzitorii prevăzute în prezent la articolul 20 din respectivul regulament nu mai sunt aplicabile. În interesul conciziei și clarității legislației Uniunii este adecvat să se elimine acele dispoziții.
            
         
               (7)
            
            
               Prin urmare, Regulamentul (CE) nr. 1251/2008 ar trebui modificat în consecință.
            
         
               (8)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Articolul 20 din Regulamentul (CE) nr. 1251/2008 se înlocuiește cu următorul text:
   
      „Articolul 20
      Pentru o perioadă de tranziție până la 31 decembrie 2012, statele membre pot autoriza importul de animale acvatice ornamentale din speciile susceptibile la sindromul ulcerativ epizootic (SUE) destinate exclusiv instalațiilor ornamentale închise din țări terțe sau teritorii care sunt membre ale Oficiului Internațional de Epizootii (OIE).
      În cursul acestei perioade de tranziție, cerințele referitoare la SUE stabilite în partea II.2 din modelul de certificat de sănătate animală prevăzut în anexa IV partea B nu se aplică animalelor acvatice ornamentale destinate exclusiv instalațiilor ornamentale închise.”
   
   Articolul 2
   În nota (3) la partea II.2 din modelul de certificat de sănătate animală prevăzut în anexa IV partea B, data „1 ianuarie 2011” se înlocuiește cu „1 ianuarie 2013”.
   Pentru o perioadă de tranziție până la 31 decembrie 2012, loturile de animale acvatice ornamentale însoțite de certificate de sănătate animală eliberate în conformitate cu partea B din anexa IV la Regulamentul (CE) nr. 1251/2008 înaintea introducerii modificărilor prin prezentul regulament pot continua să fie importate în Uniune sau să tranziteze teritoriul acesteia.
   Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Regulamentul se aplică de la 1 ianuarie 2011.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 decembrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 328, 24.11.2006, p. 14.
   
      (2)  JO L 337, 16.12.2008, p. 41.